Til: Anders Kühnau, RTLN

 Freddie Sloth-Lisbjerg, Tandlægeforeningen

Taastrup, den 17. januar 2018
Sag 17-2018-00196 – Dok. 352594/tk\_dh

Bedre tilgængelighed til tandlæger

Kære Anders og Freddie

Jeg skriver til jer, fordi DH er optaget af, at reglerne om tilgængelighed i alle overenskomster på praksis-området er så stærke og forpligtende som muligt.

Jeg ved, at I begge er optaget af, at mennesker med handicap har de samme muligheder for at gå tandlæge – og vælge den tandlæge, de ønsker – som alle andre. Det gælder også den store – og voksende - gruppe af ældre medborgere, som har besvær med trapper, går med rollator mv.

Forhandlingerne om ny overenskomst på tandlæge-området er i gang. Det er en god anledning til at gå bestemmelserne om tilgængelighed i overenskomsten igennem.

Der er plads til forbedring. DH’s seneste opgørelse over tilgængeligheden til sundhedsklinikker viste, at to tredjedele af tandlægeklinikkerne ikke har handicapvenlig adgang. [[1]](#footnote-1)

Jeg vil derfor opfordre til, at I sætter bedre tilgængelighed på dagsordenen i forhandlingerne. Bestemmelserne om tilgængelighed bør gøres bredere og mere forpligtende. Desuden bør der stilles mere præcise krav til de oplysninger, praksisdeklarationen skal indeholde.

**Forslag til konkrete forbedringer**

§ 18 i den gældende tandlægeoverenskomst kan udvides og gøres mere forpligtende. Det bør fremgå:

1. Ved nybyggeri, flytning, nyetablering samt væsentlig ombygning af praksis skal lokaler og indretning være i overensstemmelse med kravene i bygningsreglementet om handicapvenlig adgang, handicaptoilet mv.

2. § 19 omhandler de oplysninger, tandlægen skal give om sin klinik (praksisdeklaration). De nuværende bestemmelser bør præciseres, og her kan vi henvise til speciallægernes og fodterapeuternes overenskomster som udmærkede eksempler. Her skal det oplyses, om der er handicaptoilet, elevator, niveaufri adgang, trappestol, om dørbredden er over 77 cm. mv.

Alt sammen oplysninger, som såvel unge som ældre borgere med bevægelseshandicap har nytte af, når de skal vælge tandlæge eller tilrettelægge tandlægebesøget.

Jeg vil ønske jer held og lykke i forhandlingerne og glæder mig til at se det færdige resultat.

Med venlig hilsen



Thorkild Olesen,

formand

1. <https://www.dr.dk/nyheder/regionale/fyn/trapper-og-smaa-doere-handicappede-udelukkes-fra-mange-sundhedstilbud> [↑](#footnote-ref-1)